text:
Европейския съюз.
 Съставено в Брюксел на 20 март 2015 година.
 За Съвместния комитет на ЕИП
 Председател
 Gianluca GRIPPA
 (1) Алжир, Египет, Израел, Йордания, Ливан, Мароко, Палестина, Сирия и Тунис.
 (2) ОВ L 54, 26.2.2013 г., стр. 4.
 (3) Вж. страница 54 от настоящия брой на Официален вестник.
 (*) Без отбелязани конституционни изисквания.
 ПРИЛОЖЕНИЕ
 „
 ПРОТОКОЛ 4
 ОТНОСНО ПРАВИЛАТА ЗА ПРОИЗХОД
 СЪДЪРЖАНИЕ
 ДЯЛ I
 ОБЩИ РАЗПОРЕДБИ
 Член 1
 Дефиниции
 ДЯЛ II
 ДЕФИНИЦИЯ НА ПОНЯТИЕТО „ПРОДУКТИ С ПРОИЗХОД“
 Член 2
 Общи изисквания
 Член 3
 Диагонална кумулация на произход
 Член 4
 Изцяло получени продукти
 Член 5
 Достатъчно обработени или преработени продукти
 Член 6
 Недостатъчни обработки и преработки
 Член 7
 Единица за оценка
 Член 8
 Принадлежности, резервни части и инструменти
 Член 9
 Комплекти
 Член 10
 Неутрални елементи
 ДЯЛ III
 ТЕРИТОРИАЛНИ ИЗИСКВАНИЯ
 Член 11
 Принцип за териториалност
 Член 12
 Директен транспорт
 Член 13
 Изложби
 ДЯЛ IV
 ВЪЗСТАНОВЯВАНЕ ИЛИ ОСВОБОЖДАВАНЕ ОТ МИТА
 Член 14
 Забрана за възстановяване или освобождаване от мита
 ДЯЛ V
 ДОКАЗАТЕЛСТВО ЗА ПРОИЗХОД
 Член 15
 Общи изисквания
 Член 16
 Процедура за издаване на сертификат за движение на стоките EUR.1 или EUR-MED
 Член 17
 Сертификати за движение на стоките EUR.1 или EUR-MED, издадени впоследствие
 Член 18
 Издаване на дубликат на сертификат за движение на стоките EUR.1 или EUR-MED
 Член 19
 Издаване на сертификат за движение на стоките EUR.1 или EUR-MED на базата на предварително издадено или изготвено доказателство за произход
 Член 20
 Счетоводно разделяне
 Член 21
 Условия за изготвяне на декларация за произход или декларация за произход EUR-MED
 Член 22
 Одобрен износител
 Член 23
 Валидност на доказателствата за произход
 Член 24
 Представяне на доказателството за произход
 Член 25
 Внос, осъществяван чрез поредица от доставки
 Член 26
 Освобождаване от доказателство за произход
 Член 27
 Декларация на доставчика
 Член 28
 Потвърждаващи документи
 Член 29
 Съхраняване на доказателствата за произход, декларациите на доставчика и потвърждаващите документи
 Член 30
 Несъответствия и формални грешки
 Член 31
 Стойности, изразени в евро
 ДЯЛ VI
 МЕТОДИ НА АДМИНИСТРАТИВНО СЪТРУДНИЧЕСТВО
 Член 32
 Административно сътрудничество
 Член 33
 Проверка на доказателството за произход
 Член 34
 Проверка на декларациите на доставчика
 Член 35
 Уреждане на спорове
 Член 36
 Санкции
 Член 37
 Свободни зони
 ДЯЛ VII
 СЕУТА И МЕЛИЛЯ
 Член 38
 Прилагане на протокола
 Член 39
 Специфични условия
 СПИСЪК НА ПРИЛОЖЕНИЯТА
 Приложение I:
 Уводни бележки към списъка от приложение II
 Приложение II:
 Списък на обработките или преработките, които се прилагат към материали без произход, така че преработеният продукт да придобие характера на продукт с произход
 Приложение IIIа
 Образец на сертификат за движение на стоките EUR.1 и на заявление за издаване на сертификат за движение на стоките EUR.1
 Приложение IIIб:
 Образец на сертификат за движение на стоките EUR-MED и заявление за издаване на сертификат за движение на стоките EUR-MED
 Приложение IVа:
 Текст на декларацията за произход
 Приложение IVб:
 Текст на декларацията за произход EUR-MED
 Приложение V:
 Декларация на доставчика
 Приложение VI:
 Дългосрочна декларация на доставчика
 СЪВМЕСТНИ ДЕКЛАРАЦИИ
 Съвместна декларация относно приемането на доказателства за произход, предоставяни в рамките на споразуменията, посочени в член 3 от Протокол 4 за продукти, с произход от Европейския съюз, Исландия или Норвегия
 Съвместна


text:
декларация относно Княжество Андора
 Съвместна декларация относно Република Сан Марино
 Съвместна декларация относно оттеглянето на договаряща страна от Регионалната конвенция за паневросредиземноморските преференциални правила за произход
 ДЯЛ I
 ОБЩИ РАЗПОРЕДБИ
 Член 1
 Дефиниции
 За целите на настоящия протокол:
 а)
 „производство“ означава всякакъв вид обработка или преработка, включително сглобяване или специфични операции;
 б)
 „материал“ означава всякаква съставка, суровина, компонент или част и т.н., използвани в производството на продукта;
 в)
 „продукт“ означава продуктът, който е бил произведен, дори ако е предназначен за използване на по-късен етап в друга производствена операция;
 г)
 „стоки“ означава както материали, така и продукти;
 д)
 „митническа стойност“ означава стойността, определена съгласно Споразумението за прилагане на член VII от Общото споразумение за митата и търговията от 1994 г. (Споразумение на СТО по митническата стойност);
 е)
 „цена на производителя“„цена франко завода“ означава цената, заплатена за продукта на производителя от ЕИП, в чието предприятие е извършена последната обработка или преработка, при условие че цената включва стойността на всички използвани материали, намалена с всички вътрешни данъци, които са или могат да бъдат възстановени, когато полученият продукт бъде изнесен;
 ж)
 „стойност на материалите“ означава митническата стойност в момента на вноса, на използваните материали без произход, или ако това не е известно и не може да бъде определено, първата определима цена, заплатена за материалите в ЕИП;
 з)
 „стойност на материалите с произход“ означава стойността на тези материали, така както е дефинирана в буква ж), прилагана mutatis mutandis;
 и)
 „добавена стойност“ означава цената на производител, намалена с митническата стойност на всеки от вложените материали с произход от другите страни, посочени в член 3, за които се прилага кумулиране, или когато митническата стойност е неизвестна, или не може да бъде установена, първата проверима цена, платена за материалите в ЕИП;
 й)
 „глави“ и „позиции“ означава главите и позициите (четирицифрени кодове), използвани в номенклатурата, съставляваща Хармонизираната система за описание и кодиране на стоките, наричана в този протокол „Хармонизираната система“ или „ХС“;
 к)
 „класиране“ се отнася за класирането на продукт или материал в определена позиция;
 л)
 „пратка“ означава продукти, които са или изпратени едновременно от един износител до един получател, или са превозвани, придружавани от един-единствен транспортен документ, обхващащ техния превоз от износителя до получателя, или при липса на такъв документ, обхванати от една единствена фактура;
 м)
 „територии“ означава териториите, включително териториалните води.
 ДЯЛ II
 ДЕФИНИЦИЯ НА ПОНЯТИЕТО „ПРОДУКТИ С ПРОИЗХОД“
 Член 2
 Общи изисквания
 1. За целите на прилагане на това споразумение следните продукти се считат с произход от ЕИП:
 а)
 продукти, изцяло получени в ЕИП, по смисъла на член 4;
 б)
 продукти, получени в ЕИП, съдържащи материали, които не са били изцяло получени там, при условие че тези материали са претърпели достатъчна обработка или преработка в ЕИП, по смисъла на член 5.
 За целта, териториите на договарящите страни, за които се отнася споразумението, се разглеждат като една обща територия.
 2. Без да се засяга параграф 1, територията на Княжество Лихтенщайн се изключва от територията на ЕИП за целите на определяне на произхода на продуктите, посочени в таблици I и II на Протокол 3, като последните се разглеждат

type: contracts

jurisdiction: EU


text:
като стоки с произход от ЕИП, само при условие че са били достатъчно обработени или преработени на територията на другите договарящи страни.
 Член 3
 Диагонална кумулация в Европейския съюз
 1. Без да се засягат разпоредбите на член 2, продуктите се считат с произход от ЕИП, ако са получени там от вложени материали с произход от Швейцария (включително Лихтенщайн) (1), Исландия, Норвегия, Фарьорските острови, Турция, Европейския съюз или всеки участник в процеса на стабилизиране и асоцииране на Европейския съюз (2), при условие че обработките и преработките на тези материали, извършени в ЕИП, са по-напреднали от посочените в член 6. Не е необходимо такива материали да са претърпели достатъчна обработка или преработка.
 2. Без да се засягат разпоредбите на член 2, продуктите се считат с произход от ЕИП, ако са получени там от вложени материали с произход от страна участничка в Евро-средиземноморското партньорство, на базата на Барселонската декларация, приета на Евро-средиземноморската конференция, проведена на 27 и 28 ноември 1995 г., с изключение на Турция (3), при условие че обработките и преработките на тези материали, извършени в ЕИП, са по-напреднали от посочените в член 6. Не е необходимо такива материали да са претърпели достатъчна обработка или преработка.
 3. Когато обработките или преработките, извършени в ЕИП, не са по-напреднали от операциите, посочени в член 6, полученият продукт се счита с произход от ЕИП само когато добавената стойност там е по-голяма от стойността на използваните материали с произход от всяка една от другите страни, посочени в параграфи 1 и 2. Ако това не е така, полученият продукт се счита с произход от страната, в която е прибавена най-висока стойност на материалите с произход, използвани в производството в ЕИП.
 4. Продуктите с произход от една от страните, посочени в параграфи 1 и 2, които не са претърпели никакви обработки или преработки в ЕИП, запазват своя произход, ако са изнесени в една от тези страни.
 5. Кумулацията, предвидена в този член, може да бъде прилагана само при следните условия:
 а)
 налице е преференциално търговско споразумение, съгласно член ХХIV от Общото споразумение за митническите тарифи и търговията (ГАТТ), между страните, участващи в придобиването на произход и страната получател;
 б)
 материалите и продуктите са придобили произход чрез прилагането на правила за произход, идентични с правилата в този протокол;
 и
 в)
 съобщения, които уточняват, че са изпълнени необходимите условия за прилагане на кумулацията, са публикувани в Официален вестник на Европейския съюз (серия C) и в другите договарящи страни, в съответствие с действащите там процедури.
 Кумулацията, която се предвижда с настоящия член, се прилага от датата, посочена в съобщението, публикувано в Официален вестник на Европейския съюз (серия C).
 Европейският съюз предоставя на останалите договарящи страни, с посредничеството на Европейската комисия, подробна информация за споразуменията, по-конкретно датата им на влизане в сила и правилата за произход, които са в съответствие с тях, прилагани спрямо другите страни, посочени в параграфи 1 и 2.
 Член 4
 Изцяло получени продукти
 1. Следните продукти се считат за изцяло получени в ЕИП:
 а)
 минерални продукти, добити от недрата или от дъното на морето и океана на тяхна


text:
територия;
 б)
 растителни продукти, отгледани там;
 в)
 живи животни, родени и отгледани там;
 г)
 продукти, получени от живи животни, отгледани там;
 д)
 продукти, получени чрез лов или риболов, извършен там;
 е)
 продукти от морски риболов и други продукти, уловени извън териториалните води на договарящите страни от техни кораби;
 ж)
 продукти, произведени на борда на техни кораби-заводи изключително от продукти, посочени в буква е);
 з)
 употребявани продукти, събрани там, годни само за възстановяване на суровини, включително употребявани гуми, годни само за регенериране или за използване като отпадък;
 и)
 отпадъци, получени от производствени операции, извършени там;
 й)
 продукти, добивани от морското дъно или морските недра, разположени извън техните териториални води, доколкото тези страни притежават изключителни права върху експлоатацията на това дъно или недра;
 к)
 стоки, получени там изключително от продуктите, посочени в букви от а) до й).
 2. Понятието „техни кораби“ и „техни кораби-заводи“ в параграф 1, букви е) и ж) се прилага само за кораби и кораби-заводи:
 а)
 които са регистрирани или записани в държава — членка на Европейския съюз, или в държава от ЕАСТ;
 б)
 които плават под флага на държава — членка на Европейския съюз, или на държава от ЕАСТ;
 в)
 които се притежават до размер най-малко 50 % от граждани на държава — членка на Европейския съюз, или на държава от ЕАСТ или от дружество със седалище в една от тези държави, на което управителят или управителите, председателят на борда на директорите или надзорния съвет и мнозинството от членовете на тези съвети са граждани на държава — членка на Европейския съюз, или държава от ЕАСТ и на което, освен това, в случай на сдружение или дружество с ограничена отговорност, най-малко половината от капитала принадлежи на тези страни или на държавни органи или граждани на тези страни;
 г)
 на които командването е съставено от граждани на държава — членка на Европейския съюз, или на държавите от ЕАСТ;
 и
 д)
 на които най-малко 75 % от екипажа са граждани на държава — членка на Европейския съюз, или на държавите от ЕАСТ.
 Член 5
 Достатъчно обработени или преработени продукти
 1. За целите на член 2 продукти, които не са изцяло получени, се считат за достатъчно обработени или преработени, когато са изпълнени условията, посочени в списъка на приложение II.
 Условията, посочени в приложение II, показват за всички продукти, обхванати от Споразумението, обработките или преработките, които трябва да бъдат извършени върху използваните в производството материали без произход и се прилагат само по отношение на такива материали. Следователно, ако продукт, който е добил произход чрез изпълнение на условията, посочени в списъка, е използван в производството на друг продукт, изискванията, прилагани за продукта, в който е вложен, не се прилагат за него и не се вземат предвид материалите без произход, които може да са били използвани в неговото производство.
 2. Независимо от параграф 1, материали без произход, които съгласно изискванията, посочени в списъка от приложение II, не следва да бъдат използвани в производството на продукта, въпреки това могат да бъдат използвани, при условие че:
 а)
 тяхната обща стойност не превишава 10 % от цената на


text:
производител за продукта;
 б)
 никой от процентите, дадени в списъка за максималната стойност на материалите без произход, не е превишен чрез прилагането на този параграф.
 Разпоредбите на този параграф не се прилагат за продуктите, включени в глави 50—63 на Хармонизираната система.
 3. Разпоредбите на параграфи 1 и 2 се прилагат при спазване на разпоредбите на член 6.
 Член 6
 Недостатъчни обработки и преработки
 1. Без да се засягат разпоредбите на параграф 2, следните операции се считат за недостатъчни обработки или преработки, за да придадат на продуктите произход, независимо дали са изпълнени изискванията на член 5:
 а)
 операции, предназначени да осигурят запазването на продуктите в добро състояние по време на транспорт и складиране;
 б)
 разделяне и събиране на пакети;
 в)
 измиване; почистване; премахване на прах, оксид, масло, боя или други покрития;
 г)
 ръчно или машинно гладене на текстилни изделия;
 д)
 прости операции по боядисване и полиране;
 е)
 лющене, частично или пълно избелване, полиране и гланциране на житни растения и ориз;
 ж)
 операции по оцветяване на захар или оформяне на захарни бучки;
 з)
 белене, премахване на костилките и черупките на плодове, ядки и зеленчуци;
 и)
 подостряне, просто смилане или просто нарязване;
 й)
 пресяване, отделяне, сортиране, класиране, градиране, съчетаване; (включително комплектоване на стоките);
 к)
 просто поставяне в бутилки, консерви, флакони, торби, каси, кутии, прикрепване на подложки или плочи и всякакви други прости операции по опаковане;
 л)
 прикрепване или отпечатване на маркировки, етикети, лого и всякакви други подобни отличителни знаци върху продукти или техните опаковки;
 м)
 просто смесване на продукти, дори и от различни видове;
 н)
 смесване на захар с друг материал;
 о)
 просто сглобяване на части от артикули за съставяне на завършено изделие или разглобяване на продукти на части;
 п)
 комбинация от две или повече операции, посочени в букви от а) до о);
 р)
 клане на животни.
 2. Всички операции, извършени в Европейския съюз или в ЕИП върху даден продукт, се преценяват заедно при определяне дали обработките или преработките, извършени с този продукт, следва да се считат като недостатъчни по смисъла на параграф 1.
 Член 7
 Единица за оценка
 1. Единицата за оценка при прилагане разпоредбите на този протокол е конкретният продукт, който се счита като основна единица при определяне на класирането, използвайки номенклатурата на Хармонизираната система.
 Следователно:
 а)
 когато един продукт, съставен от група или от събиране на артикули, се класира съгласно изискванията на Хармонизираната система, в една-единствена позиция, като цяло този продукт съставлява единица за оценка;
 б)
 когато една пратка се състои от няколко идентични продукта, класирани в една и съща позиция на Хармонизираната система, всеки продукт трябва да бъде разглеждан индивидуално при прилагане разпоредбите на този протокол.
 2. Когато, в приложение на Общо правило 5 от Хармонизираната система, опаковката е включена в продукта, тя се разглежда като единно цяло с продукта за целите на определяне на произхода.
 Член 8
 Принадлежности, резервни части и инструменти
 Когато принадлежности, резервни части и инструменти, представляващи част от нормалната окомплектовка на отделно съоръжение, машина, апарат или превозно средство, са изпратени заедно с него и са включени в неговата цена или не са отделно фактурирани, се


text:
считат като едно цяло с въпросното съоръжение, машина, апарат или превозно средство.
 Член 9
 Комплекти
 Комплектите, дефинирани в Общо правило 3 от Хармонизираната система, се считат с произход, когато всички съставящи ги продукти са с произход. Въпреки това, когато един комплект е съставен от продукти с произход и такива без произход, комплектът като цяло се счита с произход, при условие че стойността на продуктите без произход не превишава 15 % от цената на производител за комплекта.
 Член 10
 Неутрални елементи
 При определяне дали даден продукт е с произход не е необходимо да се установява произходът на следните елементи, които могат да бъдат използвани в неговото производство:
 а)
 енергия и гориво;
 б)
 инсталации и оборудване;
 в)
 машини и инструменти;
 г)
 стоки, които не влизат и не са предназначени да влязат в крайния състав на продукта.
 ДЯЛ III
 ТЕРИТОРИАЛНИ ИЗИСКВАНИЯ
 Член 11
 Принцип за териториалност
 1. Освен предвиденото в член 3 и параграф 3 от настоящия член, условията за придобиване на произход, посочени в дял II, трябва да бъдат изпълнявани без прекъсване в ЕИП.
 2. Освен предвиденото в член 3, когато стоки с произход, изнесени от ЕИП в друга страна, бъдат върнати, те трябва да се считат без произход, освен ако бъде доказано пред митническите органи, че:
 а)
 върнатите стоки са същите, които са били изнесени;
 и
 б)
 те не са претърпели каквито и да са операции, извън тези, необходими за запазването им в добро състояние, докато са били в тази страна или докато са били изнесени.
 3. Придобиването на произход в съответствие с условията, посочени в дял II, не се влияе от обработки или преработки, извършени извън ЕИП върху материали, изнесени от ЕИП и впоследствие реимпортирани там, при условие че:
 а)
 въпросните материали са изцяло получени в ЕИП или са претърпели обработки или преработки, по-напреднали от операциите, посочени в член 6, преди да бъдат изнесени;
 и
 б)
 може да се докаже пред митническите органи, че:
 i)
 реимпортираните стоки са получени от обработки или преработки на изнесените материали;
 и
 ii)
 общата добавена стойност, придобита извън ЕИП чрез прилагане на изискванията на този член, не превишава 10 % от цената на производителя на крайния продукт, за който се претендира да е с произход.
 4. За целите на параграф 3 условията за придобиване на произход, посочени в дял II, не се прилагат за обработки или преработки, извършени извън ЕИП. Но когато в списъка по приложение II за определянето на произхода на крайния продукт се прилага правило, определящо максимална стойност за всички вложени материали без произход, общата стойност на материалите без произход, вложени на територията на съответната страна, взета заедно с общата добавена стойност, добита извън ЕИП чрез прилагането на разпоредбите на настоящия член, не превишава посочения процент.
 5. За целите на прилагане на разпоредбите на параграфи 3 и 4 „обща добавена стойност“ означава всички разходи, направени извън ЕИП, включително стойността на вложените там материали.
 6. Разпоредбите на параграфи 3 и 4 не се прилагат за продукти, които не отговарят на условията, определени в списъка по приложение II или които могат да се считат за


text:
достатъчно обработени или преработени само чрез прилагане на общите стойности, посочени в член 5, параграф 2.
 7. Разпоредбите на параграфи 3 и 4 не се прилагат за продукти, включени в глави 50—63 от Хармонизираната система.
 8. Обработките и преработките, предвидени в този член и извършени извън ЕИП, следва да се осъществяват под режим на пасивно усъвършенстване или подобни разпоредби.
 Член 12
 Директен транспорт
 1. Преференциалното третиране, предвидено в това споразумение, се прилага само за продукти, изпълняващи изискванията на този протокол, които са транспортирани директно в рамките на ЕИП или през териториите на другите страни, посочени в член 3, за които се прилага кумулацията. Въпреки това продукти, представляващи една-единствена пратка, могат да бъдат транспортирани през други територии и ако се наложи с претоварване или временно складиране в тези територии, при условие че остават под контрола на митническите органи в страната на транзита или складирането и не претърпяват операции, различни от разтоварване, обратно натоварване или всякакви операции, целящи да ги запазят в добро състояние.
 Продукти с произход могат да бъдат транспортирани чрез тръбопроводи през територии, различни от тези на ЕИП.
 2. Доказателство, че условията, посочени в параграф 1, са били изпълнени, се предоставя на митническите органи на страната на вноса чрез представяне на:
 а)
 един-единствен транспортен документ, покриващ преминаването през страната на транзита; или
 б)
 сертификат, издаден от митническите органи на страната на транзита:
 i)
 даващ точно описание на продуктите;
 ii)
 уточняващ датите на разтоварване и обратно натоварване на продуктите и където е възможно, имената на корабите или другите използвани транспортни средства;
 и
 iii)
 удостоверяващ условията, при които продуктите са останали в транзитната страна; или
 в)
 при невъзможност от представяне на горните — всякакви други доказателствени документи.
 Член 13
 Изложби
 1. Продукти с произход, изпратени за изложба в страна, различна от тези, посочени в член 3, за които се прилага кумулирането, и продадени след изложбата за внос в ЕИП, ползват при вноса разпоредбите на това споразумение, при условие че е представено доказателство на митническите органи, че:
 а)
 износителят е изпратил тези продукти от една от договарящите страната към страната, в която е проведена изложбата, и ги е изложил там;
 б)
 продуктите са продадени или са преотстъпени от този износител на лице в друга договаряща страна;
 в)
 продуктите са изпратени по време на изложбата или непосредствено след това в състоянието, в което те са били изпратени за изложбата;
 и
 г)
 от изпращането им за изложбата продуктите не са били използвани за каквито и да е цели, различни от тези за представяне на изложбата.
 2. Доказателството за произход се издава или изготвя в съответствие с разпоредбите на дял V и се представя пред митническите органи на страната на вноса по нормалния ред. В него се посочват наименованието и адресът на изложбата. При нужда могат да бъдат изисквани допълнителни документални доказателства относно условията, при които продуктите са били изложени.
 3. Разпоредбите на параграф 1 се прилагат за всякакви търговски, промишлени, селскостопански или занаятчийски изложби, панаири или подобни обществени изложения, които не са организирани за частни цели в магазини или търговски помещения с оглед продажба на


text:
чуждестранни продукти и по време на които продуктите остават под митнически контрол.
 ДЯЛ IV
 ВЪЗСТАНОВЯВАНЕ ИЛИ ОСВОБОЖДАВАНЕ
 Член 14
 Забрана за възстановяване или освобождаване от мита
 1. Материалите без произход, използвани в производството на продукти, произхождащи от ЕИП или от една от страните, посочени в член 3, за които в съответствие с разпоредбите на дял V се издава или изготвя доказателство за произход, не се ползват от възстановяване или освобождаване от мита от какъвто и да е вид в договарящите страни.
 2. Забраната в параграф 1 се прилага по отношение на всякакви разпоредби за възстановяване, връщане или неплащане, частично или пълно, на мита или такси, имащи еквивалентен ефект, прилагани в някоя от договарящите страни към материали, използвани в производството, където такова възстановяване, връщане или неплащане се прилага изрично или ефективно, когато продуктите, получени от въпросните материали, са изнесени и не остават там за местно потребление.
 3. Износителят на продукти, покрити от доказателство за произход, трябва да бъде готов да представи по всяко време, по искане на митническите органи, всички необходими документи, доказващи, че никакво възстановяване не е получено по отношение на материалите без произход, използвани в производството на въпросните продукти, и че всички мита или такси, имащи еквивалентен ефект, прилагани към такива материали, са били действително платени.
 4. Разпоредбите на параграфи 1—3 се прилагат също по отношение на опаковките, по смисъла на член 7, параграф 2, спрямо принадлежностите, резервните части и инструментите, по смисъла на член 8 и продуктите, формиращи комплект, по смисъла на член 9, когато такива артикули са без произход.
 5. Разпоредбите на параграфи 1—4 се прилагат само по отношение на материали, за които се прилага споразумението. Освен това те не ограничават прилагането на система за експортно възстановяване за селскостопански продукти, прилагана при износ, в съответствие с разпоредбите на споразумението.
 ДЯЛ V
 ДОКАЗАТЕЛСТВО ЗА ПРОИЗХОД
 Член 15
 Общи изисквания
 1. Продукти с произход се възползват от това споразумение при внос в някоя от договарящите страни, при представяне на едно от следните доказателства за произход:
 а)
 сертификат за движение на стоките EUR.1, чийто образец е посочен в приложение IIIа;
 б)
 сертификат за движение на стоките EUR-MED, чийто образец е посочен в приложение IIIб;
 в)
 в случаите, посочени в член 21, параграф 1, декларация, наричана „декларация за произход“ или „декларация за произход EUR-MED“, изготвена от износителя върху фактура, известие за доставка или всякакъв друг търговски документ, описващ въпросните продукти достатъчно подробно, за да могат да бъдат идентифицирани. Текстовете на декларациите за произход са посочени в приложения IVа и б.
 2. Без да се засягат разпоредбите на параграф 1, продуктите с произход, по смисъла на този протокол, в случаите, посочени в член 26, се ползват от това споразумение, без да е необходимо да се предоставя каквото и да е от посочените в параграф 1 доказателства за произход.
 Член 16
 Процедура за издаване на сертификат за движение на стоките EUR.1 или EUR-MED
 1. Сертификатът за движение на стоките EUR.1 или EUR-MED се издава от митническите органи на страната, от която се изнася, по писмена молба на износителя или на негова отговорност от


text:
негов упълномощен представител.
 2. За тази цел износителят или негов упълномощен представител попълва сертификата за движение на стоките EUR.1 или EUR-MED и формуляра на молбата, образци от които са посочени в приложение IIIа и б. Тези формуляри се попълват на един от езиците, на които е съставено това споразумение, и в съответствие с разпоредбите на националното законодателство на страната на износа. Ако са написани на ръка, се попълват с мастило и с печатни букви. Описанието на продуктите се дава в полето, предназначено за тази цел, без да се оставят празни редове. Когато полето не е изцяло попълнено, се начертава хоризонтална линия под последния ред на описанието и празното място се зачертава.
 3. Износителят, подавайки заявление за издаване на сертификат за движение на стоките EUR.1 или EUR-MED, трябва да бъде подготвен да представи по всяко време, по искане на митническите органи на страната на износа, където се издава сертификатът за движение на стоките EUR.1 или EUR-MED, всички необходими документи, доказващи произхода на въпросните продукти, както и изпълнението на другите изисквания на този протокол.
 4. Без да се засягат разпоредбите на параграф 5, сертификат за движение на стоките EUR.1 се издава от митническите органи на договарящата страна в следните случаи:
 —
 ако въпросните продукти се считат за продукти с произход от ЕИП или от една от другите страни, посочени в член 3, параграф 1, за които се прилага кумулация, без да се прилага кумулация с материали с произход от една от страните, посочени в член 3, параграф 2 и отговарящи на другите изисквания на този протокол;
 —
 ако въпросните продукти могат да бъдат считани като продукти с произход от една от другите страни, посочени в член 3, параграф 2, за които се прилага кумулацията, без да се прилага кумулация с материали с произход от една от страните, посочени в член 3, и отговарят на другите изисквания на този протокол, при положение, че сертификат EUR-MED или декларация за произход EUR-MED са издадени в страната на произхода.
 5. Сертификат за движение на стоките EUR-MED може да се изготви от митническите органи на някоя от договарящите страни, при условие че въпросните продукти може да се считат за продукти с произход от ЕИП или от някоя от страните, посочени в член 3, с които се прилага кумулация, ако отговарят на другите условия на този протокол и:
 —
 ако кумулацията се прилага с материали с произход от една от страните, посочени в член 3, параграф 2, или
 —
 ако продуктите могат да се използват при кумулацията като материали за производството на продукти, предназначени за износ в някоя от страните, посочени в член 3, параграф 2, или
 —
 ако продуктите могат да бъдат реекспортирани от страната на местоназначение в една от страните, посочени в член 3, параграф 2.
 6. Сертификатът за движение на стоките EUR-MED съдържа следните декларации, направени на английски език в поле 7:
 —
 ако произходът е получен след прилагане на кумулация с материали с произход от една или няколко от страните, посочени в член 3:
 „CUMULATION APPLIED WITH ...“ (име на страната/ите)
 —
 ако произходът


text:
е получен без прилагане на кумулация с материали с произход от една или няколко от страните, посочени в член 3:
 „NO CUMULATION APPLIED“.
 7. Митническите органи, издаващи сертификата за движение на стоките EUR.1 или EUR-MED, предприемат всякакви необходими мерки, за да проверят произхода на продуктите и изпълнението на другите изисквания на този протокол. За целта те имат право да изискват всякакви доказателства и да извършат всякакви проверки на счетоводната документация на износителя или всякакви други проверки, които считат за необходими. Те трябва също да осигурят правилното попълване на формулярите, посочени в параграф 2. По-конкретно те проверят дали мястото, запазено за описанието на продуктите, е попълнено по такъв начин, че да изключи всякаква възможност за недобросъвестни допълвания.
 8. Датата на издаване на сертификата за движение на стоките EUR.1 или EUR-MED се указва в поле 11 от сертификата.
 9. Сертификатът за движение на стоките EUR.1 или EUR-MED се издава от митническите органи и е на разположение на износителя веднага след като действителният износ е осъществен или осигурен.
 Член 17
 Сертификат за движение на стоките EUR.1 или EUR-MED, издаден впоследствие
 1. Независимо от разпоредбите на член 16, параграф 9, сертификат за движение на стоките EUR.1 или EUR-MED може по изключение да бъде издаден след износа на продуктите, за които се отнася, ако:
 а)
 той не е бил издаден по време на износа поради грешка, неволен пропуск или специални обстоятелства;
 или
 б)
 е доказано пред митническите органи, че сертификат за движение на стоките EUR.1 или EUR-MED е бил издаден, но не е бил приет при вноса по технически причини.
 2. Независимо от разпоредбите на член 16, параграф 9, сертификат за движение на стоките EUR-MED може да бъде издаден след износа на продуктите, за които се отнася и за които по време на износа е издаден сертификат за движение на стоките EUR.1, при условие че е доказано пред митническите власти, че са изпълнени условията на член 16, параграф 5.
 3. За прилагането на параграфи 1 и 2 износителят трябва да посочи в своята молба мястото и датата на износа на продуктите, за които се отнася сертификатът за движение на стоките EUR.1 или EUR-MED и да изложи причините за своето искане.
 4. Митническите органи могат да издадат сертификат за движение EUR.1 или EUR-MED впоследствие, само след като проверят, че информацията, представена в молбата на износителя, е в съответствие с тази в кореспондиращите документи.
 5. Сертификатите за движение EUR.1 или EUR-MED, издадени впоследствие, са обозначени със следната фраза на английски език:
 „ISSUED RETROSPECTIVELY“
 Сертификатите за движение EUR-MED, издадени впоследствие на основание на параграф 2, са обозначени със следната фраза на английски език:
 „ISSUED RETROSPECTIVELY (Original EUR.1 No ...(date and place of issue)“
 6. Обозначението, посочено в параграф 5, се вписва в поле 7 от сертификата за движение на стоките EUR.1 или EUR-MED.
 Член 18
 Издаване на дубликат на сертификат за движение на стоките EUR.1 или EUR-MED
 1. В случай на кражба, изгубване или унищожаване на сертификат за движение EUR.1 или EUR-MED, износителят може да се обърне към митническите органи, които са го издали, за дубликат, изготвен на


text:
базата на износните документи, които те притежават.
 2. Дубликатът, издаден по такъв начин, се обозначава със следната фраза на английски език:
 „DUPLICATE“
 3. Обозначението, посочено в параграф 2, се вписва в поле 7 на дубликата на сертификата за движение на стоките EUR.1 или EUR-MED.
 4. Дубликатът, който носи датата на издаване на оригиналния сертификат за движение на стоките EUR.1 или EUR-MED, влиза в сила от тази дата.
 Член 19
 Издаване на сертификати за движение на стоките EUR.1 или EUR-MED на базата на предварително издадено или изготвено доказателство за произход
 Когато продукти с произход са поставени под контрола на митническа служба в договарящите страни, е възможно оригиналното доказателство за произход да бъде заменено от един или повече сертификати за движение на стоките EUR.1 или EUR-MED, с цел изпращане на всички или някои от тези продукти на друго място в ЕИП. Заместващите сертификати за движение на стоките EUR.1 или EUR-MED се издават от митническата служба, под чийто контрол се намират продуктите.
 Член 20
 Счетоводно разделяне
 1. Когато възникват значителни разходи или материални затруднения при съхраняването поотделно на складовите наличности от материали с произход и материали без произход, които са идентични и взаимозаменяеми, митническите органи могат по писмено искане на заинтересованите да разрешат използването на така наречения метод за „счетоводно разделяне“ (наричан по-долу „метода“) за управлението на такива складови наличности.
 2. Този метод трябва да е в състояние да осигури за определен период количеството на получените продукти, които могат да бъдат считани „с произход“, да е еднакво с това, което би се получило, ако е имало физическо разделяне на наличностите.
 3. Митническите органи могат да предоставят такова разрешение при всякакви условия, които счетат за уместни.
 4. Този метод се предписва и прилага съобразно общите счетоводни принципи, приложими в страната, където продуктът се произвежда.
 5. Бенефициерът на това улеснение според случая може да издава или да поиска издаване на доказателства за произход за количеството от продукти, които могат да бъдат считани за произхождащи. По искане на митническите органи бенефициерът следва да представи декларация за начина, по който тези количества са били управлявани.
 6. Митническите органи контролират използването на разрешението и могат да го оттеглят, когато бенефициерът е злоупотребил по някакъв начин с разрешението или не изпълнява някое от другите условия, залегнали в този протокол.
 Член 21
 Условия за изготвяне на декларация за произход или декларация за произход EUR-MED
 1. Декларация за произход или декларация за произход EUR-MED, както е посочено в член 15, параграф 1, буква в), може да бъде изготвена:
 а)
 от одобрен износител по смисъла на член 22,
 или
 б)
 от всеки износител за всяка пратка, състояща се от един или повече пакети, съдържащи продукти с произход, чиято обща стойност не надвишава 6 000 EUR.
 2. Без да се засягат разпоредбите на параграф 3, декларация за произход се издава в следните случаи:
 —
 ако въпросните продукти се считат за продукти с произход от ЕИП или от една от другите страни, посочени в член 3, параграф 1, за които се прилага кумулация, без да се прилага кумулация с материали с произход от една


text:
от страните, посочени в член 3, параграф 2 и отговарящи на другите изисквания на този протокол;
 —
 ако въпросните продукти могат да бъдат считани като продукти с произход от една от другите страни, посочени в член 3, параграф 2, за които се прилага кумулацията, без да се прилага кумулация с материали с произход от една от страните, посочени в член 3, и отговарят на другите изисквания на този протокол, при положение, че сертификат за движение на стоките EUR-MED или декларация за произход EUR-MED са издадени в страната на произхода.
 3. Декларация за произход EUR-MED може да се изготви, при условие че въпросните продукти може да се считат за продукти с произход от ЕИП или от някоя от страните, посочени в член 3, с които се прилага кумулация, ако отговарят на другите условия на този протокол и:
 —
 ако кумулацията се прилага с материали с произход от една от страните, посочени в член 3, параграф 2, или
 —
 ако продуктите могат да се използват при кумулацията като материали за производството на продукти, предназначени за износ в някоя от страните, посочени в член 3, параграф 2,
 или
 —
 ако продуктите могат да бъдат реекспортирани от страната на местоназначение в една от страните, посочени в член 3, параграф 2.
 4. Декларацията за произход EUR-MED съдържа следните декларации, направени на английски език:
 —
 ако произходът е получен след прилагане на кумулация с материали с произход от една или няколко от страните, посочени в член 3:
 „CUMULATION APPLIED WITH ...“ (име на страната/те)
 —
 ако произходът е получен без прилагане на кумулация с материали с произход от една или няколко от страните, посочени в член 3:
 „NO CUMULATION APPLIED“.
 5. Износителят, изготвящ декларация за произход или декларация за произход EUR-MED, трябва да бъде готов да представи по всяко време по искане на митническите органи на страната на износа всички необходими документи, доказващи произхода на въпросните продукти, както и изпълнението на другите изисквания на този протокол.
 6. Декларацията за произход или декларацията за произход EUR-MED се изготвя от износителя чрез напечатване на пишеща машина или чрез отпечатване върху фактурата, известието за доставка или друг търговски документ на декларацията, текста на която е даден в приложения IVа и б, използвайки един от езиковите варианти, дадени в това приложение и в съответствие с разпоредбите на националното законодателство на страната на износа. Ако декларацията е написана на ръка, тя се попълва с мастило с печатни букви.
 7. Декларациите за произход или декларациите за произход EUR-MED носят оригиналния подпис на износителя, поставен собственоръчно. Все пак не се изисква един одобрен износител по смисъла на член 22 да подписва такива декларации, при условие че той писмено поеме задължение пред митническите органи на страната на износа, че приема пълната отговорност за всяка декларация за произход, която го идентифицира, все едно че тя е била подписана от него собственоръчно.
 8. Декларацията за произходили декларацията за произход EUR-MED може да бъде изготвена от износителя, когато продуктите, за които тя се отнася, са изнесени или след изнасянето, при условие че тя е представена в страната


text:
на вноса не по-късно от две години след внасянето на продуктите, за които тя се отнася.
 Член 22
 Одобрен износител
 1. Митническите органи на страната на износа могат да упълномощят всеки износител, наричан (наричан по-долу „одобрен износител“), който прави чест износ на продукти по това споразумение и представи на митническите органи всички необходими гаранции за доказване на произхода на продуктите, както и изпълнението на другите изисквания на този протокол, да попълва декларации за произход или декларация за произход EUR-MED, независимо от стойността на описаните продукти.
 2. Митническите органи могат да поставят всякакви условия, които те считат за необходими, за да предоставят статут на одобрен износител.
 3. Митническите органи предоставят на одобрения износител номер на митническо разрешително, който се поставя на декларацията за произход или декларация за произход EUR-MED.
 4. Митническите органи контролират използването на разрешителното от одобрения износител.
 5. Митническите органи могат да оттеглят разрешителното по всяко време. Те правят това, когато одобреният износител престане да предлага гаранциите, посочени в параграф 1, престане да изпълнява условията, посочени в параграф 2, или по друг начин злоупотреби с разрешителното.
 Член 23
 Валидност на доказателствата за произход
 1. Доказателството за произход е валидно в рамките на четири месеца от датата на издаване в страната на износа и се представя в същия период на митническите органи в страната на вноса.
 2. Доказателства за произход, които са представени пред митническите органи в страната на вноса след крайната дата за представяне, предвидена в параграф 1, могат да бъдат приети за целите на прилагането на преференциалния режим, ако закъснението в представянето на тези документи до посочената крайна дата се дължи на изключителни обстоятелства.
 3. В други случаи на закъснение при представяне митническите органи в страната на вноса могат да приемат доказателствата за произход, когато стоките са им били представени преди посочената крайна дата.
 Член 24
 Представяне на доказателствата за произход
 Доказателствата за произход се представят пред митническите органи на страната на вноса в съответствие с процедурите, прилагани в тази страна. Въпросните органи могат да изискат превод на доказателството за произход, а също и декларацията за внос да бъде придружена от писмено изявление на вносителя, че продуктите отговарят на необходимите условия за прилагане на това споразумение.
 Член 25
 Внос, осъществяван чрез поредица от доставки
 Когато се осъществява внос чрез поредица от доставки на продукти в демонтирано или немонтирано състояние, по смисъла на Общо правило 2а) от Хармонизираната система, попадащи в раздели ХVI и ХVII или позиции 7308 и 9406 от Хармонизираната система, по молба на вносителя и при условията, определени от митническите органи на страната на вноса, за тези продукти може да се представи едно-единствено доказателство за произход по време на първата доставка.
 Член 26
 Освобождаване от доказателство за произход
 1. Продукти, изпратени като малки пратки от частни лица за частни лица или представляващи част от личния багаж на пътници, се третират като продукти с произход, без да се изисква представяне на доказателство за произход, при условие че тези продукти не са внесени с търговска цел и са декларирани като отговарящи на условията на този протокол и когато


text:
няма съмнение относно верността на такава декларация. В случай на продукти, изпратени по пощата, тази декларация може да бъде изготвена върху митническата декларация СN22/СN23 или върху лист хартия, прикрепен към този документ.
 2. Внос, който е инцидентен и се състои изцяло от продукти за лична употреба на получателите или пътниците или техните семейства, не се счита за внос с търговски характер, ако е видно от естеството и количеството на продуктите, че не са с търговска цел.
 3. Освен това общата стойност на тези продукти не надвишава 500 EUR в случаите на малки пратки или 1 200 EUR в случаите на продукти, които са част от личния багаж на пътниците.
 Член 27
 Декларация на доставчик
 1. Когато е издаден сертификат за движение на стоките EUR.1 или е изготвена декларация за произход в някоя от договарящите страни за продукти с произход, в производството на които са вложени стоки с произход от други договарящи страни, които са претърпели в ЕИП обработки или преработки, без да са придобили характер на стоки с преференциален произход, се взема предвид декларацията на доставчика за тези стоки, съгласно настоящия член.
 2. Посочената в параграф 1 декларация на доставчик служи за доказателство за обработка или преработка, премината от въпросните стоки в ЕИП, с цел да се определи дали продуктите, за чието производство са използвани въпросните стоки, могат да се считат за стоки с произход от ЕИП и да отговарят на другите условия, предвидени с този протокол.
 3. Освен в случаите, предвидени с параграф 4, за всяка пратка може да бъде изготвена отделна декларация от доставчик за всяка пратка стоки под формата, предвидена в приложение V върху лист хартия, прикрепен към декларацията, известието за доставка или друг търговски документ на декларацията за въпросните стоки с достатъчно подробности, за да могат да бъдат идентифицирани.
 4. Когато доставчик редовно предоставя на определен клиент стоки, чиято обработка или преработка в ЕИП се счита за постоянна за дълъг период от време, той може да представи само една декларация, наричана по-нататък „дългосрочна декларация на доставчик“, която да покрива следващи пратки на упоменатите стоки.
 Дългосрочната декларация на доставчик обичайно е валидна за период от максимум една година, считано от датата на изготвяне на декларацията. Митническите власти на страната, в която е изготвена декларацията, определят условията, при които се приемат и по-дълги срокове на валидност.
 Дългосрочната декларация се изготвя от доставчика според предвидената в приложение VI формуляр и описва упоменатите стоки достатъчно подробно, за да могат те да бъдат идентифицирани. Тя се представя на клиента преди първата пратка стоки, за които важи, или в момента на тази първа пратка.
 Доставчикът уведомява незабавно своя клиент за изтичането на валидността на дългосрочната декларация за доставяните стоки.
 5. Декларацията на доставчика, посочена в параграфи 3 и 4, се изготвя чрез напечатване на пишеща машина или чрез отпечатване на един от езиците, на които е написано споразумението, в съответствие с разпоредбите на националното законодателство на страната, в която е издадена и е саморъчно подписана от доставчика. Ако декларацията е написана на ръка, тя се попълва с мастило с печатни букви.
 6.


text:
Доставчикът, който изготвя декларацията, трябва по всяко време да е в състояние, при поискване от митническите власти на страната, в която е изготвена декларацията, да представи всички необходими документи, свидетелстващи за това, че съдържащите се в нея данни са верни.
 Член 28
 Потвърждаващи документи
 Документите, посочени в член 16, параграф 3, в член 21, параграф 5 и в член 27, параграф 6, използвани за целите на доказване, че продукти, обхванати от сертификат за движение на стоките EUR.1 или EUR-MED, декларация за произход или декларация за произход EUR-MED, могат да бъдат считани за продукти с произход от ЕИП или някоя от страните, посочени в член 3, и изпълняват другите изисквания на този протокол и за това, че предоставената информация в декларация на доставчика е вярна, могат да включват:
 а)
 директно доказателство за действията, извършени от износителя или доставчика, за получаване на въпросните стоки, съдържащо се например в неговата отчетност или вътрешно счетоводство;
 б)
 документи, доказващи произхода на използваните материали, издадени или изготвени в договарящата страна, където тези документи се използват в съответствие с националното законодателство;
 в)
 документи, доказващи обработките или преработките на материали в ЕИП, издадени или изготвени в договарящата страна, където тези документи се използват в съответствие с националното законодателство;
 г)
 сертификат за движение на стоките EUR.1 или EUR-MED, декларация за произход или декларация за произход EUR-MED, доказващи произхода на използваните материали, издадени или изготвени в договарящите страни в съответствие с този протокол или в една от другите страни, посочени в член 3, в съответствие с правила за произход, които са идентични с правилата от този протокол;
 д)
 декларация на доставчик, доказваща обработка или преработка в ЕИП на използваните материали, изготвена в договарящите страни, в съответствие с този протокол;
 е)
 съответните доказателства относно обработка или преработка извън ЕИП в приложение на член 11, установяващи, че условията на този член са спазени.
 Член 29
 Съхраняване на доказателствата за произход и потвърждаващите документи
 1. Износителят, подаващ заявление за издаване на сертификат за движение EUR.1 или EUR-MED, съхранява най-малко 3 години документите, посочени в член 16, параграф 3.
 2. Износителят, изготвящ декларация за произход или декларация върху фактура EUR-MED, съхранява най-малко 3 години копие от тази декларация за произход, както и документите, посочени в член 21, параграф 5.
 3. Доставчикът, изготвящ декларация на доставчик, съхранява най-малко 3 години копие от тази декларация и от фактурата, от документа за доставка или друг търговски документ, към която е прикрепена декларацията, както и документите, посочени в член 27, параграф 6.
 Доставчикът, изготвящ дългосрочна декларация на доставчик, съхранява най-малко 3 години копие от тази декларация и всички фактури, документи за доставка или други търговски документи за стоките, обхванати от тази декларация, адресирани до съответния клиент, както и документите, посочени в член 27, параграф 6. Този период започва от датата на изтичане срока на валидност на дългосрочната декларация.
 4. Митническите органи на страната на износа, издаващи сертификат за движение EUR.1 или EUR-MED, съхраняват най-малко 3 години молбата, посочена в член 16, параграф 2.
 5. Митническите органи на страната на вноса съхраняват най-малко 3 години сертификатите за движение EUR.1


text:
или EUR-MED и декларациите за произход или декларацията за произход EUR-MED, които са им представени.
 Член 30
 Несъответствия и формални грешки
 1. Откриването на несъществени несъответствия между данните, посочени в доказателството за произход, и съдържащите се в документите, представени пред митническата служба с цел изпълнение на формалностите по вноса на продуктите, не води по силата на този факт до невалидност на доказателството за произход, ако е надлежно установено, че този документ съответства на представените продукти.
 2. Очевидни формални грешки, като например печатни грешки върху доказателство за произход, не могат да бъдат причина този документ да бъде отхвърлен, ако тези грешки не са такива, че да предизвикат съмнения относно точността на данните, посочени в този документ.
 Член 31
 Стойности, изразени в евро
 1. За прилагането на разпоредбите на член 21, параграф 1, буква б) и член 26, параграф 3 в случаи, когато продуктите са фактурирани във валута, различна от евро, стойностите в националните валути на държавите — членки на Европейския съюз, и на страните, посочени в член 3, равностойни на стойностите, изразени в евро, се фиксират ежегодно от всяка от въпросните страни.
 2. Всяка пратка ще се възползва от разпоредбите на член 21, параграф 1, буква б) или член 26, параграф 3 на база валутата, в която е изготвена фактурата, в съответствие със сумата, фиксирана от въпросната страна.
 3. Стойностите, които следва да се използват в каквато и да е национална валута, са равностойностите в тази валута на стойностите, изразени в евро на първия работен ден на октомври. Стойностите се съобщават на Европейската комисия до 15 октомври и се прилагат от 1 януари следващата година. Европейската комисия уведомява въпросните страни за съответните стойности.
 4. Всяка страна може да закръглява нагоре или надолу стойността, получена в резултат на превръщането в националната си валута на стойност, изразена в евро. Закръглената стойност не трябва да се различава с повече от 5 процента от стойността, получена в резултат на превръщането. Всяка страна може да запази непроменена своята национална валутна равностойност на стойност, изразена в евро, ако по време на годишното уточняване, предвидено в параграф 3, превръщането на тази стойност преди всякакво закръгляване води до увеличаване от по-малко от 15 % на националната валутна равностойност. Националната валутна равностойност може да бъде запазена непроменена, ако превръщането би довело до намаляване на тази равностойност.
 5. Стойностите, изразени в евро, се преразглеждат от Съвместния комитет на ЕИП по искане на договарящите страни. При извършване на този преглед Съвместният комитет на ЕИП проучва възможностите за запазване на ефекта от въпросните лимити в реални граници. За тази цел той може да реши да промени стойностите, изразени в евро.
 ДЯЛ VI
 МЕТОДИ НА АДМИНИСТРАТИВНО СЪТРУДНИЧЕСТВО
 Член 32
 Административно сътрудничество
 1. Митническите органи на договарящите страни си съобщават взаимно, с помощта на Европейската комисия, образците от отпечатъците на печатите, използвани в техните митнически служби за издаване на сертификати за движение EUR.1 и EUR-MED, както и адресите на митническите органи, отговорни за проверката на тези сертификати и на декларациите за произход, на декларациите за произход EUR-MED и на декларациите на доставчика.
 2. За осигуряване


text:
правилното прилагане на този протокол договарящите страни си оказват взаимна помощ чрез компетентните митнически администрации в проверката на автентичността на сертификатите за движение EUR.1 или EUR-MED, декларациите за произход, декларациите за произход EUR-MED или декларациите на доставчика и верността на информацията, дадена в тези документи.
 Член 33
 Проверка на доказателствата за произход
 1. Последващи проверки на доказателствата за произход се извършват по избор или когато митническите органи на страната на вноса имат основателни съмнения относно автентичността на такива документи, произхода на въпросните продукти или изпълнението на другите изисквания на този протокол.
 2. За целите на прилагане на разпоредбите на параграф 1 митническите органи на страната на вноса връщат сертификата за движение EUR.1 или EUR-MED и фактурата, ако същата е била представена, декларацията за произход или декларацията за произход EUR-MED или копие от тези документи на митническите органи на страната на износа, посочвайки, където е възможно, причините за запитването. Всякакви получени документи и информация, които навеждат на мисълта, че информацията, посочена в доказателството за произход, е невярна, се препращат в подкрепа на молбата за последваща проверка.
 3. Проверката се извършва от митническите органи на страната на износа. За тази цел те имат правото да изискват всякакви доказателства и да извършват всякакви проверки на счетоводните документи на износителя или всякакви други проверки, които считат за необходими.
 4. Ако митническите органи на страната на вноса решат да отложат предоставянето на преференции за въпросните продукти в очакване на резултатите от проверката, предлагат на вносителя да освободи продуктите при спазване на всякакви предпазни мерки, които те считат за необходими.
 5. Митническите органи, изискали проверката, се информират за резултатите от тази проверка във възможно най-кратки срокове. Тези резултати трябва ясно да посочват дали документите са автентични и дали въпросните продукти могат да бъдат считани за продукти с произход от ЕИП или от една от страните, посочени в член 3, и дали изпълняват другите изисквания на този протокол.
 6. Ако в случаи на основателни съмнения няма отговор до изтичане на десет месеца от датата на искането за проверка или ако отговорът не съдържа достатъчна информация, за да определи автентичността на въпросния документ или действителния произход на продуктите, митническите органи, отправили молбата, отказват, освен при изключителни обстоятелства, предоставянето на преференции.
 Член 34
 Проверка на декларациите на доставчиците
 1. Последващи проверки на декларации на доставчик или дългосрочни декларации на доставчик се правят избирателно или всеки път, когато митническите органи на страната, в която са взети предвид декларациите при издаване на сертификат за движение на стоките EUR.1 или EUR-MED или декларацията за произход или декларацията за произход EUR-MED, имат основателни съмнения относно автентичността на документа или точността на данните от документа.
 2. За целите на прилагане на разпоредбите на параграф 1 митническите органи на посочената в този параграф страна връщат декларацията на доставчик и фактурата, документа за доставка или друг търговски документ във връзка със стоката по тази декларация на митническите органи на страната, в която е изготвена декларацията, като при нужда се посочват основателните или формални причини на искането за последваща проверка.
 В подкрепа на искането им за последваща


text:
проверка те прилагат всички документи и всички получени сведения, които навеждат на мисълта, че данните, нанесени в декларацията на доставчика, са неточни.
 3. Проверката се извършва от митническите органи на страната, в която е изготвена декларацията на доставчик. За тази цел те имат правото да изискват всякакви доказателства и да извършват всякакви проверки на счетоводните документи на доставчика или всякакви други проверки, които считат за необходими.
 4. Митническите органи, изискали проверката, се информират за резултатите от тази проверка във възможно най-кратки срокове. Тези резултати трябва ясно да посочват дали данните от декларацията на доставчика са точни и дават възможност да се определи дали и доколко декларацията на доставчик може да се вземе предвид при издаването на сертификат за движение на стоките EUR.1 или EUR-MED или за изготвянето на декларация за произход или на декларация за произход EUR-MED.
 Член 35
 Уреждане на спорове
 Когато възникнат спорове във връзка с процедурите за проверка по членове 33 и 34, които не могат да бъдат уредени между митническите органи, изискващи проверка, и митническите органи, отговорни за извършването на тази проверка, или когато те повдигнат въпрос, касаещ тълкуванието на този протокол, те се представят пред Съвместния комитет на ЕИП.
 Във всички случаи уреждането на спорове между вносителя и митническите органи на страната на вноса се извършва съгласно законодателството на тази страна.
 Член 36
 Санкции
 Санкции се прилагат спрямо всяко лице, което изготвя или става причина да бъде изготвен документ, който съдържа невярна информация с цел получаване на преференциално третиране на продукти.
 Член 37
 Свободни зони
 1. Договарящите страни предприемат всякакви необходими мерки, за да се избегне възможността продукти, предмет на търговски стокообмен под покритие на доказателство за произход, които по време на транспорта престояват в свободна зона, разположена на тяхна територия, да бъдат заменени от други стоки или да претърпят манипулация, различна от обичайните операции, предназначени да предотвратят тяхното повреждане.
 2. Чрез дерогация от параграф 1, когато продукти с произход от ЕИП са внесени в свободна зона под покритие на доказателство за произход и претърпят обработка или преработка, съответните митнически органи издават нов сертификат за движение на стоките EUR.1 или EUR-MED по молба на износителя, ако извършената обработка или преработка е в съответствие с разпоредбите на този протокол.
 ДЯЛ VII
 СЕУТА И МЕЛИЛЯ
 Член 38
 Прилагане на протокола
 1. Терминът „ЕИП“, използван в настоящия протокол, не включва Сеута и Мелиля. Изразът „продукти с произход от ЕИП“ не включва продуктите с произход от Сеута и Мелиля.
 2. За целите на прилагане на Протокол 49 относно продуктите с произход от Сеута и Мелиля този протокол се прилага mutatis mutandis, със специфични условия, посочени в член 39.
 Член 39
 Специфични условия
 1. При условие че са били директно транспортирани в съответствие с разпоредбите на член 12, считат се като:
 1)
 продукти с произход от Сеута и Мелиля:
 а)
 продуктите, изцяло получени в Сеута и Мелиля;
 б)
 продуктите, получени в Сеута и Мелиля, в производството на които са използвани продукти, различни от тези, посочени в буква а), при условие че:
 i)
 посочените продукти са претърпели достатъчна обработка или преработка


text:
по смисъла на член 5;
 или че
 ii)
 тези продукти са с произход от ЕИП, при условие че те са били подложени на обработка или преработка, която е по-напреднала от недостатъчната обработка или преработка, посочена в член 6;
 2)
 продукти с произход от ЕИП:
 а)
 продуктите, изцяло получени в ЕИП;
 б)
 продуктите, получени в ЕИП, в производството на които са използвани продукти, различни от тези, посочени в буква а), при условие че:
 i)
 посочените продукти са претърпели достатъчна обработка или преработка по смисъла на член 5;
 или че
 ii)
 тези продукти са с произход от Сеута и Мелиля или от ЕИП, при условие че те са били подложени на обработка или преработка, която е по-напреднала от недостатъчната обработка или преработка, посочена в член 6.
 2. Сеута и Мелиля се считат за една територия.
 3. Износителят или упълномощен от него представител вписват „ЕИП“ и „Сеута и Мелиля“ в поле 2 на сертификата за движение на стоките EUR.1 или EUR-MED, в декларацията за произход или в декларацията за произход EUR-MED. Освен това в случай на продукти с произход от Сеута и Мелиля това се посочва в поле 4 на сертификата за движение на стоките EUR.1 или EUR-MED, в декларацията за произход или в декларацията за произход EUR-MED.
 4. Испанските митнически власти са отговорни за прилагането на този протокол в Сеута и Мелиля.
 ПРИЛОЖЕНИЕ I
 Уводни бележки към списъка в приложение II
 Вж. приложение I към допълнение I към Регионалната конвенция за паневросредиземноморските преференциални правила за произход
 Всички препратки към „настоящото допълнение“ в бележки 1 и 3.1 в приложение I към допълнение I към Регионалната конвенция за паневросредиземноморските преференциални правила за произход се тълкуват като препратки към „настоящия протокол“.
 ПРИЛОЖЕНИЕ II
 Списък на обработките или преработките, които се прилагат към материали без произход, така че преработеният продукт да придобие характера на продукт с произход
 Вж. приложение II към допълнение I към Регионалната конвенция за паневросредиземноморските преференциални правила за произход.
 ПРИЛОЖЕНИЕ IIIA
 Образец на сертификат за движение на стоките EUR.1 и на заявление за издаване на сертификат за движение на стоките EUR.1
 Вж. приложение IIIа към допълнение I към Регионалната конвенция за паневросредиземноморските преференциални правила за произход.
 ПРИЛОЖЕНИЕ IIIБ
 Образец на сертификат за движение на стоките EUR-MED и заявление за издаване на сертификат за движение на стоките EUR-MED
 Вж. приложение IIIб към допълнение I към Регионалната конвенция за паневросредиземноморските преференциални правила за произход.
 ПРИЛОЖЕНИЕ IVA
 Текст на декларацията за произход
 Вж. приложение IVа към допълнение I към Регионалната конвенция за паневросредиземноморските преференциални правила за произход.
 ПРИЛОЖЕНИЕ IVБ
 Текст на декларацията за произход EUR-MED
 Вж. приложение IVб към допълнение I към Регионалната конвенция за паневросредиземноморските преференциални правила за произход.
 ПРИЛОЖЕНИЕ V
 Декларация на доставчика
 Декларацията на доставчик, чийто текст е даден по-долу, трябва да се състави в съответствие с бележките под линия. Не е необходимо, обаче, самите бележки под линия да се възпроизвеждат.
 Текст на изображението
 ДЕКЛАРАЦИЯ НА ДОСТАВЧИК
 за стоки, преминали през обработка или преработка в ЕИП, без да придобият произход при преференциален режим
 Аз, долуподписаният доставчик на изброените в приложения документ стоки, декларирам,


text:
че:
 1. Долуизброените материали, които не са с произход от ЕИП, са използвани в ЕИП за производството на въпросните стоки:
 Описание на доставените стоки (1)
 Описание на използваните материали без произход
 Позиция по ХС на използваните материали без произход (2)
 Стойност на използваните материали без произход (2) (3)
 Общо
 2. Всички други използвани материали в ЕИП за производството на въпросните стоки са с произход от ЕИП.
 3. Стоките, изброени по-долу, са претърпели обработка или преработка извън ЕИП съгласно член 11 от Протокол 4 от Споразумението за ЕИП и са придобили общата добавена стойност, уточнена по-долу:
 Описание на доставените стоки
 Обща добавена стойност, придобита извън ЕИП (4)
 (Дата и място)
 (Адрес и подпис на доставчика, последвани от четливо изписаното име на подписващия декларацията)
 Текст на изображението
 (1) Когато фактурата, известието за доставка или всякакъв друг търговски документ, към който е приложена декларацията, се отнася за стоки от различен вид или стоки, които не съдържат еднакъв процент материали без произход, доставчикът е длъжен ясно да ги разграничи.
 Пример:
 Представеният документ се отнася за различни модели електрически двигатели от позиция No 8501, използвани за производството на миялни машини от позиция No 8450. Видът и стойността на материалите без произход, влизащи в производството на тези двигатели, са различни за различните модели. Трябва да се направи разграничение между тези модели в първата колона и данните, които се нанасят в другите колони, трябва да се вписват отделно за всеки един от тях, така че производителят на миялните машини да може да направи точна оценка на произхода на тези продукти, в съответствие с модела електродвигател, който е използвал.
 (2) Изискваните данни в тези колони се предоставят само при необходимост.
 Примери:
 Правилото, отнасящо се за облеклата от ех глава 62, приема използването на влакна без произход. Ако производителят на тези облекла, с местонахождения във Франция, използва плат, внос от Норвегия, получен в последната страна от влакна без произход, достатъчно е норвежкият доставчик да посочи в декларацията „влакна“, като описание на материала без произход, без да е необходимо посочването на позицията по ХС, както и стойността на въпросните влакна.
 Производителят на телове от желязо от позиция ХС 7217, който произвежда тази тел от метални пръти без произход, следва да отбележи „метални пръти“ във втората колона. Ако тази тел бъде включена в производството на машина, чието правило за произход ограничава процента на използваните материали без произход до определен процент от стойността му, е необходимо да се посочи в третата колона стойността на прътите без произход.
 (3) Понятието „стойност на материалите“ означава митническата стойност в момента на вноса на използваните материали без произход или, когато тя не е известна и не може да бъде установена, първата доказуема платена цена за тези материали в ЕИП. Точната стойност на отделните използвани материали без произход трябва да се уточни и да се посочи поединично за всяка стока от първата колона.
 (4) Понятието „обща добавена стойност“ означава отделните натрупани стойности извън ЕИП, включително стойността на всички включени там материали.Точният размер на общата добавена стойност, придобита извън ЕИП, трябва да се посочи поединично за всяка една


text:
стока от първата колона.
 ПРИЛОЖЕНИЕ VI
 Дългосрочна декларация на доставчик
 Декларацията на доставчик, чийто текст е даден по-долу, трябва да се състави в съответствие с бележките под линия. Не е необходимо, обаче, самите бележки под линия да се възпроизвеждат.
 Текст на изображението
 ДЪЛГОСРОЧНА ДЕКЛАРАЦИЯ НА ДОСТАВЧИК
 за стоки, преминали през обработка или преработка в ЕИП, без да придобият произход при преференциален режим
 Аз, долуподписаният доставчик на изброените в приложения документ стоки, които редовно доставям на (1), декларирам че:
 1. Долуизброените материали, които не са с произход от ЕИП, са използвани в ЕИП за производството на въпросните стоки:
 Описание на доставените стоки (2)
 Описание на използваните материали без произход
 Позицията по ХС на използваните материали без произход (3)
 Стойност на използваните материали без произход (3) (4)
 Общо
 2. Всички други използвани материали в ЕИП за производството на въпросните стоки са с произход от ЕИП.
 3. Стоките, изброени по-долу, са претърпели обработка или преработка извън ЕИП съгласно член 11 от Протокол 4 от Споразумението за ЕИП и са придобили общата добавена стойност, уточнена по-долу:
 Описание на доставените стоки
 Обща добавена стойност, придобита извън ЕИП (5)
 Настоящата декларация е валидна за всички бъдещи пратки на стоки, извършени
 от
 до (6)
 Задължавам се да информирам своевременно (1) относно евентуалното прекратяване на валидността на настоящата декларация.
 (Дата и място)
 (Адрес и подпис на доставчика, последвани от четливо изписаното име на подписващия декларацията)
 Текст на изображението
 (1) Име и адрес на клиента.
 (2) Когато фактурата, бележката за доставка или всякакъв друг търговски документ, към който е приложена декларацията, се отнася за стоки от различен вид или стоки, които не съдържат еднакъв процент материали без произход, доставчикът е длъжен да ги разграничи.
 Пример:
 Представеният документ се отнася за различни модели електрически двигатели от позиция 8501, използвани за производството на миялни машини от позиция 8450. Видът и стойността на материалите без произход, влизащи в производството на тези двигатели, са различни за различните модели. Трябва да се направи разграничение между тези модели в първата колона и данните, които се нанасят в другите колони, трябва да се вписват отделно за всеки един от тях, така че производителят на миялните машини да може да направи точна оценка на произхода на тези продукти, в съответствие с модела електродвигател, който е използвал.
 (3) Изискваните данни в тези колони се предоставят само при необходимост.
 Примери:
 Правилото, отнасящо се за дрехите от ex глава 62, приема използването на влакна без произход. Ако производител на тези облекла, с местонахождение във Франция, използва плат, внос от Норвегия, получен в последната страна от влакна без произход, достатъчно е доставчикът от ЕС да посочи в декларацията „влакна“, като описание на материала без произход, без да е необходимо посочването на позицията по ХС, както и стойността на въпросните влакна.
 Производител на телове от желязо от позиция 7217, който ги е произвел от железни пръти без произход, следва да посочи във втората колона „железни пръти“. Ако тази тел бъде включена в производството на машина, чието правило за произход ограничава процента на използваните материали без произход до определен процент от стойността му,


text:
е необходимо да се посочи в третата колона стойността на прътите без произход.
 (4) Понятието „стойност на материалите“ означава митническата стойност в момента на вноса на използваните материали без произход или, когато тя не е известна и не може да бъде установена, първата доказуема платена цена за тези материали в ЕИП. Точната стойност на отделните използвани материали без произход трябва да се уточни и да се посочи поотделно за всяка стока от първата колона.
 (5) Понятието „обща добавена стойност“ означава отделните натрупани стойности извън ЕИП, включително стойността на всички включени там материали. Точният размер на общата добавена стойност, придобита извън ЕИП, трябва да се посочи поединично за всяка стока от първата колона.
 (6) Вписват се датите. Срокът на валидност на дългосрочната декларация на доставчика обикновено важи за 12 месеца съгласно условията, определени от митническите органи на държавата, в която е издадена дългосрочната декларация на доставчика.
 СЪВМЕСТНА ДЕКЛАРАЦИЯ
 относно приемането на доказателства за произход, предоставяни в рамките на споразуменията, посочени в член 3 от Протокол 4 за продукти с произход от Европейския съюз, Исландия или Норвегия
 1.
 Доказателствата за произход, предоставени в рамките на споразуменията посочени в член 3 от Протокол 4 за продукти с произход от Европейския съюз, Исландия или Норвегия, се приемат в приложение на преференциалния режим, предвиден в Споразумението за ЕИП.
 2.
 Тези продукти се считат за материали с произход от ЕИП, когато са включени в продукт, получен там. Не е необходимо тези материали да са били обект на достатъчна обработка или преработка.
 3.
 Освен това, доколкото са в обсега на действие на Споразумението за ЕИП, тези продукти се считат за продукти с произход от ЕИП, когато се реекспортират в друга договаряща страна от ЕИП.
 СЪВМЕСТНА ДЕКЛАРАЦИЯ
 относно Княжество Андора
 1.
 Продуктите с произход от Княжество Андора, включени в глави от 25 до 97 на Хармонизираната система, следва да бъдат приемани от Исландия, Лихтенщайн и Норвегия, като произхождащи от Европейския съюз по смисъла на това споразумение.
 2.
 Протокол 4 се прилага mutatis mutandis за целите на определяне на произхода на гореупоменатите продукти.
 СЪВМЕСТНА ДЕКЛАРАЦИЯ
 относно Република Сан Марино
 1.
 Продуктите с произход от Република Сан Марино следва да бъдат приемани от Исландия, Лихтенщайн и Норвегия, като произхождащи от Европейския съюз по смисъла на настоящото споразумение.
 2.
 Протокол 4 се прилага mutatis mutandis за целите на определяне на произхода на гореупоменатите продукти.
 СЪВМЕСТНА ДЕКЛАРАЦИЯ
 относно оттеглянето на договаряща страна от Регионалната конвенция за паневросредиземноморските преференциални правила за произход
 1.
 Ако договаряща страна по Споразумението за ЕИП изпрати писмено предизвестие до депозитаря на Регионалната конвенция за паневросредиземноморските преференциални правила за произход относно намерението си да се оттегли от Конвенцията съгласно член 9 от нея, оттеглящата се договаряща страна започва незабавно преговори по правилата за произход с всички останали договарящи страни по Споразумението за ЕИП за целите на изпълнението на това споразумение.
 2.
 До влизането в сила на тези нови договорени правила за произход приложимите към момента на оттеглянето правила за произход, които се съдържат в допълнение I и, когато е целесъобразно, в съответните разпоредби от допълнение II към Регионалната конвенция


text:
за паневросредиземноморските преференциални правила за произход, продължават да се прилагат mutatis mutandis между оттеглящата се договаряща страна и другите договарящи страни по Споразумението за ЕИП. Независимо от това от момента на оттеглянето правилата за произход, които се съдържат в допълнение I и, когато е целесъобразно, в съответните разпоредби от допълнение II към Конвенцията, се тълкуват така, че да позволяват двустранна кумулация единствено между оттеглящата се договаряща страна и другите договарящи страни по Споразумението за ЕИП.
 “
 (1) Княжество Лихтенщайн е в митнически съюз с Швейцария и е договаряща страна по Споразумението за Европейското икономическо пространство.
 (2) Албания, Босна и Херцеговина, бившата югославска република Македония, Черна гора, Сърбия и Косово съгласно Резолюция No 1244/99 на Съвета за сигурност на ООН.
 (3) Алжир, Египет, Израел, Йордания, Ливан, Мароко, Сирия, Тунис, Западния бряг и Ивицата Газа.


text:
 22.12.2016
 BG
 Официален вестник на Европейския съюз
 L 350/114
 РЕШЕНИЕ No 1/2016 НА СЪВЕТA ЗА АСОЦИИРАНЕ ЕС—ЛИВАН
 от 11 ноември 2016 година
 за постигане на съгласие относно Приоритетите за партньорство между ЕС и Ливан [2016/2368]
 СЪВЕТЪТ ЗА АСОЦИИРАНЕ ЕС—ЛИВАН,
 като взе предвид Евро-средиземноморското споразумение за асоцииране между Европейската общност и нейните държави членки, от една страна, и Република Ливан, от друга страна,
 като има предвид, че:
 (1)
 Евро-средиземноморското споразумение за асоцииране между Европейската общност и нейните държави членки, от една страна, и Република Ливан, от друга страна, („Споразумението“) беше подписано на 17 юни 2002 г. и влезе в сила на 1 април 2006 г.
 (2)
 Член 76 от Споразумението предоставя на Съвета за асоцииране правомощието да взема решения за постигане на целите на Споразумението в случаите, предвидени в посочения член и да отправя съответни препоръки.
 (3)
 Член 86 от Споразумението предвижда, че страните трябва да предприемат всички общи или специални мерки, необходими за изпълнение на задълженията им по Споразумението, и трябва да следят за постигането на целите, определени в Споразумението.
 (4)
 Вторият План за действие ЕС—Ливан, договорен през 2013 г. с цел задълбочаване на сътрудничеството в областите, определени в Евро-средиземноморското споразумение, приключи през 2015 г. и все още не е подновен.
 (5)
 Прегледът на европейската политика за съседство през 2016 г. предложи нов етап на ангажираност с партньорите, което дава възможност за по-голяма отговорност от двете страни.
 (6)
 ЕС и Ливан се споразумяха да консолидират партньорството си чрез договаряне на набор от приоритети за периода 2016—2020 г. с цел подкрепа и засилване на устойчивостта и стабилността на Ливан, и същевременно търсене на възможности за справяне с последиците от продължителния конфликт в Сирия.
 (7)
 Страните по Споразумението постигнаха съгласие относно текста на Приоритетите за партньорство между ЕС и Ливан, включително Пакта, които ще подпомагат изпълнението на Споразумението, с акцент върху сътрудничеството по отношение на набор от съвместно набелязани общи интереси, които ще бъдат с приоритет,
 ПРИЕ НАСТОЯЩОТО РЕШЕНИЕ:
 Член 1
 Съветът за асоцииране препоръчва страните да прилагат Приоритетите за партньорство между ЕС и Ливан, включително Пакта, които са изложени в приложението към настоящото решение.
 Член 2
 Настоящото решение влиза в сила в деня на приемането му.
 Съставено в Брюксел на 11 ноември 2016 година.
 За Съвета за асоцииране ЕС—Ливан
 Председател
 F. MOGHERINI
 ПРИЛОЖЕНИЕ
 ПРИОРИТЕТИ ЗА ПАРТНЬОРСТВО ЕС—ЛИВАН И ПАКТ
 ПРИОРИТЕТИ ЗА ПАРТНЬОРСТВО ЕС—ЛИВАН
 Подновено партньорство ЕС—Ливан (2016—2020 г.)
 Формулиране на Приоритетите за партньорство ЕС—Ливан
 Ливан има водеща роля в обсъжданията и консултациите относно прегледа на европейската политика за съседство (ЕПС). Документът, в който беше изразена позицията на арабските държави и който беше представен по време на конференцията в Бейрут относно прегледа на ЕПС, представляваше важен документ, допринасящ за процеса на консултации, който доведе до преразгледаната ЕПС. Като цяло приоритетите се основават на ангажираността на Ливан в прегледа на ЕПС и установяват рамка за политическия ангажимент, както и за краткосрочна и средносрочна намеса въз основа на приоритетите, определени от правителството на Ливан. Освен това, като партньори Ливан и ЕС днес повече от всякога са изправени пред непосредствените предизвикателства, свързани с продължителните


text:
кризи. Тези предизвикателства изискват в горепосочената рамка да бъдат взети предвид извънредните обстоятелства в региона и последиците от тях за Ливан.
 ЕС и Ливан считат партньорството си за олицетворение на общи ценности и потвърждение на взаимни интереси. Правата на човека и основните свободи, както са заложени в съответното международно, регионално и национално законодателство, представляват общи ценности. Зачитането на демократичните принципи и основните права на човека представлява съществен елемент на отношенията между ЕС и Ливан. Споделената цел за обща зона на мир, просперитет и стабилност предполага съвместна работа, по-специално чрез ангажираност и на двете страни, диференциация и засилено партньорство, стимулирани от важността Ливан да се запази като модел на умереност за целия регион и от необходимостта да се вземе под внимание ключовата роля на жизнения му частен сектор и динамичното му гражданско общество.
 Докато работят за преодоляването на най-неотложните предизвикателства, включително миграцията и тероризма, Ливан и ЕС ще продължат да следват основните цели на своето дългосрочно партньорство, което работи за трайна стабилност в Ливан и региона, където ЕС ще се ангажира активно с ливанските власти и ще поддържа диалог с всички политически партии, поддържайки икономическия растеж чрез силни държавни институции и съживяване на ливанската икономика, но и чрез използване на потенциала на ливанския частен сектор и гражданско общество. В рамките на всяка от договорените по-долу приоритетни области на някои предизвикателства е необходимо да се обърне незабавно внимание, докато за други мерки за изпълнение ще бъде необходима подходяща подготовка за успешното им прилагане в средносрочен план.
 Съветът за асоцииране ЕС—Ливан подкрепя това подновено партньорство като парадигма за нов, специално създаден двустранен ангажимент, който включва подобрен политически диалог. Периодът непосредствено след Съвета за асоцииране ще бъде от ключово значение за преминаването от ангажименти към действия; това ще изисква ефективно изпълнение на Приоритетите за партньорство и придружаващия ги Пакт и от двете страни. Ще бъде извършен междинен преглед, при който Приоритетите за партньорство ще бъдат преработени и адаптирани при необходимост. В крайна сметка успехът на това подновено партньорство ще се измерва със степента, в която то отговаря на нуждите на Ливан и ЕС. Приоритетите и ангажиментите, очертани в настоящия документ и неговото приложение, са неизчерпателни и ЕС има готовност да предостави на Ливан възможността да се възползва от инициативите на ЕС, насочени към трети държави в региона, които представляват приоритет.
 Справяне с хуманитарната криза с помощта на всеобхватен подход:
 От 2011 г. насам Ливан понася безпрецедентна тежест в резултат на масовия приток на сирийци, разселени от Сирия на неговата територия. Към настоящия момент Ливан е приел приблизително 1,5 милиона сирийци и около половин милион палестинци, което го прави страната с най-голям брой разселени лица и бежанци както на глава от населението, така и на квадратен километър. Неотдавнашната миграционна криза в ЕС изведе на преден план политическите, икономическите и социалните предизвикателства, произтичащи от нея. Територията на Ливан е 440 пъти по-малка и със 120 пъти по-малко население от ЕС, но абсолютният брой на бежанците, приети през последните години, е подобен.
 Ливан и ЕС считат, че единственото трайно дългосрочно решение за бежанците и разселените лица от


text:
Сирия в Ливан е тяхното безопасно завръщане в страната им на произход, когато са изпълнени условията за такова завръщане. Задоволяването на потребностите на бежанците и разселените лица в Сирия и от Сирия, както и на приемащите ги общности е неотложен приоритет за цялата международна общност, чиито усилия в тази насока трябва да бъдат засилени. И двете страни обаче ще вземат под внимание, че е неотложно да бъдат създадени условия за безопасното завръщане на бежанците от Сирия и разселените сирийци, включително по време на прехода, в съответствие с всички норми на международното хуманитарно право и като се вземат предвид интересите на приемащите държави.
 В този дух Ливан и ЕС ще извлекат конкретни ползи от съвместния ангажимент да подновят политическия си диалог, като работят заедно за анализиране на наличието и насърчаване на такива условия на двустранна основа и в съответните международни форуми, където ЕС и държавите членки ще вземат предвид конкретната ситуация в Ливан и необходимостта да се отчетат съществените интереси на страната, като изразяват своята дълбока загриженост от факта, че Ливан е приел над един милион бежанци, регистрирани от ВКБООН, както и от последиците от това за приемащите общности, сигурността и стабилността на Ливан и по-широкия регион.
 В този контекст и като взема под внимание продължителния характер на бежанската криза, правителството на Ливан стартира нов подход за управление на временния и настоящ престой на сирийци, разселени от Сирия на неговата територия, за да се намали натискът от масовия приток на сирийци върху страната и нейните граждани по начин, който има за цел да не бъде в ущърб нито на интересите на страната и на ливанските граждани, нито на бежанците. Тази нова визия, както е описано подробно в декларацията за намерение на Ливан, представена по време на конференцията в Лондон през февруари 2016 г., заедно с международната подкрепа от гледна точка на подходящо финансиране и механизми за предоставяне на помощ, има потенциала значително да подобри положението. Правителството на Ливан ще улесни достъпа до международни фондове и механизми за предоставяне на помощ за различните линии на действие, по-специално за тези, насочени към инициативи, свързани с националната икономика, инфраструктурата и създаването на работни места, като бъдат предприети необходимите административни и регулаторни мерки в съответствие с ливанските законови и подзаконови разпоредби.
 ЕС и Ливан се стремят към интервенции с голямо въздействие, включващи всички форми на финансова помощ, безвъзмездни средства и заеми, за да се смекчат драстичните последици от сирийската криза върху финансите на Ливан (1), върху приемащите общности, както и върху икономиката, инфраструктурата и околната среда на страната. Подобряването на икономическите възможности за бежанците и разселените лица от Сирия ще трябва да се осъществи в по-широкия контекст на подобряване на цялостната икономическа устойчивост на страната чрез чуждестранни и местни инвестиции в проекти, създаващи работни места, инфраструктура и местно икономическо развитие. Такива намеси ще спомогнат също така за създаването на климат, в който разходите по заеми към хазната могат да бъдат значително намалени.
 Приоритетите за партньорство ще имат за цел да насърчат съвместните интереси и да засилят сътрудничеството. Те са свързани помежду си и взаимно се


text:
подсилват. Също така те ще осигурят стратегическа рамка за координиране на усилията в областта на политиката, сигурността и сътрудничеството през следващите четири години (2016—2020 г.). Както е посочено по-долу, тези приоритети и цели се основават на съществуващи планове и стратегии на правителството. Те също така ще представляват основа за съгласуване на помощта с визията на правителството. Приоритетите за партньорство са насочени към насърчаване на равенството между половете, включително чрез подобряване на участието на жените в политически форуми и форуми, на които се вземат решения.
 1. Сигурност и борба с тероризма
 Основната цел ще бъде да се повиши сигурността за всички европейски и ливански граждани. Ливан и ЕС ще продължат да работят за реформи в сектора на сигурността и за неговото укрепване чрез развиване на институционалния капацитет на органите, свързани със сигурността, включително правоприлагащите органи, управлението на сигурността, надзорните органи и правосъдието при пълно зачитане на правата на човека и демократичните норми.
 Атаките, извършени от Даеш, подчертават факта, че Европа и Ливан са изправени пред обща заплаха от тероризъм. Усилията ни ще бъдат насочени към изграждането на партньорство за по-голяма сигурност и борба с тероризма. Пътната карта, договорена между Ливан и ЕС след диалога за борба с тероризма от 26 януари 2016 г., ще осигури засилено и качествено конкретизирано сътрудничество в борбата с терористичните организации, посочени от Съвета за сигурност на ООН. Областите на сътрудничество включват правосъдието и правоприлагането, борбата с финансирането на тероризма, управлението на границите, сигурността на летищата и сигурността на гражданското въздухоплаване, както и борбата с насилническия екстремизъм. В тази връзка ЕС активно ще мобилизира всички свои приложими инструменти, механизми и възможности, предназначени за приоритетни трети страни, изправени пред сериозна терористична заплаха.
 Ливан и ЕС ще работят за създаването на координиран национален подход за борба срещу терористичната заплаха. С подкрепата на ЕС Ливан ще разработи собствена национална стратегия за борба с тероризма, която ще включва приноса на експерти на държавите членки, Европол, CEPOL, Frontex и Евроюст. Резултатът ще бъде стратегия, която ще отразява уникалния принос, който всеки орган на ливанското правителство може да даде за борбата с тероризма и насилническия екстремизъм.
 2. Управление и върховенство на закона
 За установяването на стабилен Ливан е необходим напредък в областта на доброто управление и върховенството на закона. ЕС ще работи с Ливан с цел:
 —
 разработване на проекти за сътрудничество в областта на изграждането на институционален капацитет в рамките на стратегията за административна реформа на Ливан;
 —
 насърчаване на общите демократични ценности и върховенството на закона, включително добро управление и прозрачни, стабилни и ефективни институции, защита на свободата на словото и независима преса;
 —
 продължаване на усилията за реформи за засилване на ефективността и независимостта на съдебната система, както и с цел по-ефективен публичен сектор. Засилването на борбата с корупцията, която възпрепятства растежа и икономическото развитие, ще продължи да бъде от основно значение за постигането на резултати по всички приоритети за партньорство.
 Реформата на избирателния закон и на рамката за провеждането на избори ще бъде от решаващо значение за модернизирането на страната. Ливан приветства изразената от ЕС готовност да се ангажира


text:
с насърчаването на избирателната реформа в Ливан и с подобряването на управлението на общинско равнище. Устойчивото развитие изисква и насърчаване на правата на човека, включително защитата на маргинализираните групи от населението.
 3. Насърчаване на растежа и възможностите за заетост
 а. Общини:
 Усилията за укрепване на устойчивостта на общността ще бъдат приоритет. Икономическите различия в Ливан лишават страната от потенциал за растеж и са заплаха за нейната стабилност. Специално внимание ще бъде отделено на необлагодетелстваните райони, включително чрез даване на правомощия на общините, общинските съюзи и местните власти и чрез укрепване на организациите на гражданското общество, с цел да се подобри местното управление. По-голямото участие на жените и младежта ще бъде подкрепено с цел да се насърчи приобщаващ подход за устойчив растеж. Това ще доведе и до подобряване на предоставянето на услуги, като например в здравеопазването, както и до инвестиции в общински инфраструктурни проекти. Общините са силно притиснати от този приток на население, тъй като се налага да разширят основните услуги и да се справят с неотложните нужди както на сирийските граждани в страната, така и на приемащите общности, което води до влошаване на качеството на предоставяните услуги.
 б. Частни инвестиции:
 Ще бъдат положени усилия за съживяването на ливанската икономика с акцент върху създаването на възможности за достоен труд за всички и приобщаващ широкообхватен растеж чрез по-големи частни инвестиции. Икономиката също играе важна роля в усилията на Ливан за смекчаване на последиците от кризата в Сирия. За тази цел е желателно да продължат усилията за справяне с макроикономическите дисбаланси в Ливан и с фискалните проблеми посредством необходимите реформи, за да се проправи пътят за по-голям устойчив растеж.
 Създаването на заетост в цялата страна ще спомогне за изграждането на доверие в правителството и държавните институции, както и за насърчаването на социалното сближаване. Наличието на развиваща се официална икономика ще генерира приходи от решаващо значение за подпомагане на предоставянето на обществени услуги и утвърждаването на легитимността на обществените институции. По-голямата конкурентоспособност и диверсификацията, в съчетание с динамичен частен сектор, ще подобрят устойчивостта на националната икономика и така ще стимулират създаването на работни места в съответствие с ливанските законови и подзаконови разпоредби, като по този начин ще се намалят религиозното и социалното напрежение. Това може да бъде постигнато чрез широкообхватен ангажимент от страна на бизнеса и населението, включително на ливанската диаспора, към иновациите и основаните на знанието икономически дейности, както и чрез създаването на качествени работни места, които са от полза за всички. Изпълнението на ангажиментите по Пакта ЕС—Ливан ще осигури допълнителни възможности за развитието на страната.
 в. Инфраструктура:
 Ливан и ЕС ще проучат възможността да се възползват от преференциални условия на финансиране за разширяване на ключова инфраструктура с цел да се повиши производителността на секторите с висок приоритет. Съвместно ще бъде проучено участието на международни финансови институции във връзка с въвеждането на нови механизми за финансиране, включително специални субсидии, нефинансова помощ и кредитиране. Ще бъдат положени специални усилия за сключване на ангажименти с организации от частния сектор, които могат да бъдат заинтересовани от възможностите, предоставяни от европейските механизми за финансиране. Целта е да


text:
се подпомогне развитието на ключова инфраструктура, като например електричество, водоснабдяване, управление и транспортиране на отпадъците, както и да се осигури приоритетно подпомагане за производствените сектори. Целевата финансова помощ, включително бюджетната помощ, също ще бъде проучена, където е подходящо. В допълнение Ливан очаква създаването на специфични механизми на ЕС за намаляване на рисковете, свързани с големи инвестиционни програми. ЕС и Ливан ще работят заедно за осигуряване на условията за конкретни финансови намеси, особено европейски, за да се подпомогнат ключови инфраструктурни проекти и да се мобилизират различни финансови инструменти на ЕС, където е подходящо.
 Във връзка с посочените по-горе насоки за действие ще бъдат проведени тесни консултации с оглед на постигането на конкретни резултати.
 г. Търговия/селско стопанство/промишленост:
 Ливан и ЕС също така се стремят да укрепят своите търговски отношения. За тази цел Ливан и ЕС ще създадат и ще свикват редовно съвместна работна група за по-нататъшно улесняване на търговията и за намаляване на съществуващите нетарифни бариери пред стоките и услугите. Работната група ще започне да заседава възможно най-скоро.
 Има взаимен интерес за насърчаване на търговските отношения чрез повишаване на конкурентоспособността на промишлените стоки, сектора на услугите, както и сектора на селското стопанство и хранително-вкусовата промишленост, включително чрез повишаване на стандартите за качество на ливанските селскостопански продукти, като същевременно бъде внедрено понятието за устойчиво потребление и производство.
 Работата в тази област ще спомогне също така за смекчаване на последиците от сирийската криза върху търговията, както и за насърчаване на инвестициите в трудоемки сектори като селското стопанство и промишлеността. Възможностите, предоставяни от Споразумението за асоцииране, трябва да бъдат изцяло оптимизирани, за да се постигнат ползи и за двете страни, като ще бъдат положени усилия за по-нататъшно улесняване на достъпа на ливанските продукти до европейския и други пазари. Ще бъде положено началото на засилено сътрудничество и техническа помощ по отношение на санитарните и фитосанитарните стандарти, включително сътрудничество с ливанския частен сектор, за адекватното решаване на тези въпроси. По този начин Ливан може да увеличи износа на селскостопански продукти и максимално да оползотвори съществуващите възможности за достъп до пазара, което включва изпълнение на селскостопанските тарифни квоти в Споразумението за асоцииране.
 ЕС ще продължи да насърчава и подкрепя Ливан за получаването на членство в Световната търговска организация (СТО), както и за ползотворното участие в Споразумението от Агадир.
 д. Енергийна сигурност, действия в областта на климата и опазване на природните ресурси:
 Повишеното внимание към околната среда чрез енергийна ефективност, възобновяема енергия, управление на отпадъците, управление на водите и опазване на природните ресурси може да повиши туристическия потенциал на страната, да опази националното богатство и да намали излагането на населението на болести и рискове, свързани със здравето. Сътрудничеството и партньорствата в областта на научно-изследователската дейност и иновациите могат да изиграят ключова роля във всички тези области чрез повишаване на потенциала за интегрирано и ефективно управление на природните ресурси с помощта на ориентиран към връзките подход.
 И двете страни се стремят към реализиране на потенциала на енергийното сътрудничество. Воденето на диалог в енергийната област би могло да предложи начини за засилване на енергийното сътрудничество, включително в областта на проучването и


text:
експлоатацията на петролни и газови находища, както и свързаните с това възможности за разполагане на съоръжения в открито море. След Споразумението от Париж, прието съгласно Рамковата конвенция на Обединените нации по изменение на климата, ЕС и Ливан ще проучат засиленото сътрудничество в областта на прилагането на определения на национално равнище индикативен принос на Ливан. Договорите за размяна от типа „дълг срещу природа“ могат да бъдат проучвани с цел намаляване на тежестта на държавния дълг и подобряване на опазването на природните ресурси.
 4. Миграция и мобилност:
 Ливан и ЕС водят преговори по съвместна декларация за започване на своето Партньорство за мобилност, инициирано с диалога по въпросите на миграцията, мобилността и сигурността, като двете страни ще се споразумеят и по приложение, което подробно описва конкретни приоритетни действия, обслужващи целите на новото Партньорство за мобилност.
 Двете страни ще се стремят да засилят сътрудничеството си в областта на миграцията и мобилността посредством Партньорството за мобилност между тях, което представлява дългосрочна рамка за засилване на капацитета на Ливан да управлява както законната, така и незаконната миграция, като същевременно се отчетат интересите на Ливан като приемаща държава и се вземат предвид конкретният контекст, оскъдните ресурси и тежкото бреме, които страната понася от началото на кризата в Сирия.
 Ливан и ЕС се стремят да засилят сътрудничеството си по редица въпроси, като са наясно, че миграцията и мобилността трябва да бъдат разглеждани всеобхватно и всяка от целите на Партньорството за мобилност следва да се преследва еднакво енергично. Цялостното и ефективно изпълнение на Партньорството за мобилност ще бъде от основно значение за сътрудничеството между Ливан и ЕС в тази област. Това включва, наред с другото, разширяване на добре управляваната мобилност на ливанските граждани и гражданите на ЕС на територията на двете страни чрез увеличаване на капацитета за управление на миграционните потоци, укрепване на капацитета за управление на границите, задълбочаване на диалога по въпроси, свързани с международната закрила, в рамките на който ще бъдат дискутирани взаимните опасения, и най-важното, като се гарантира, че връзката между миграция и развитие е допълнително подсилена и дава видими резултати за населението на Ливан.
 5. Механизми за диалог и взаимна координация:
 Общата рамка за сътрудничеството между Ливан и ЕС е Споразумението за асоцииране, което влезе в сила през 2006 г. Ще бъде важно да се рационализира и оптимизира прилагането на Споразумението за асоцииране, включително чрез цялостно преосмисляне на диалога и подкомитетите, които заседават. Групирането на подкомитетите в по-малко на брой тематични срещи ще позволи развиването на сътрудничество в приоритетните области. В същото време могат да се организират и по-широки формати, включващи гражданското общество и неправителствени участници.
 В същото време и двете страни са готови да задълбочат политическия диалог, включително чрез засилен ангажимент в областта на външната политика. Ще бъдат проучени условия за повишаването на нивото на сътрудничество и консултации с ливанското Министерство на външните работи и емигрантите (координатор за ЕПС), като се вземат предвид принципната позиция на ЕС по отношение на подкрепата за суверенитета, териториалната цялост, плурализма и приобщаващата стабилност на Ливан.
 Двете страни ще установят механизъм за координиране за целите на извършването на редовен